Zeci de drone ucrainene au vizat miercuri mai multe regiuni, dar şi importante situri energetice din Rusia, relatează agenţiile internaţionale de ştiri, în timp ce presa rusă vorbeşte despre 58 de drone doborâte.
O rafinărie de petrol a fost lovită de o dronă în Riazan, la circa 200 de kilometri sud-est de Moscova, atac care s-a soldat cu răniţi şi a provocat un incendiu, a anunţat guvernatorul acestei regiuni.
"Rafinăria de petrol din Riazan a fost atacată cu o dronă. Potrivit primelor informaţii, există răniţi", a scris guvernatorul regiunii Riazan, Pavel Malkov, pe Telegram.
Potrivit lui Malkov, în urma atacului "s-a declanşat un incendiu" în această rafinărie, unul dintre cei mai mari producători de carburant pentru centrul Rusiei şi controlată de gigantul petrolier Rosneft.
"Toate serviciile de salvare operează la faţa locului", a adăugat Malkov, precizând că el însuşi s-a deplasat acolo.
Alte câteva zeci de drone au vizat regiunile Belgorod, Briansk, Kursk şi Voronej, toate având granițe cu Ucraina, fără a face răniţi, potrivit autorităţilor regiunilor respective.
O dronă a fost doborâtă în apropiere de o rafinărie de petrol din regiunea Leningrad, în apropiere de oraşul Sankt-Petersburg, în nord-estul Rusiei, a anunţat pe Telegram guvernatorul Aleksandr Drojdenko, subliniind că atacul "nu a făcut victime, nici pagube materiale".
Situri energetice ruse sunt atacate de drone pentru a doua zi consecutiv, notează Agerpres.
Marţi, o rafinărie de petrol vizată de o dronă ucraineană a luat foc în zona industrială Kstovo, în regiunea Nijnii Novgorod, la 800 de kilometri de frontiera cu Ucraina.
Un alt incendiu s-a declanşat marţi într-un complex de carburant în regiunea Oriol, la circa 160 de kilometri de frontiera cu Ucraina, de asemenea după un atac cu dronă.
Miercuri, peste 30 de drone au fost doborâte în regiunea Voronej, atac ce a cauzat mici distrugeri de infrastructuri locale, a scris pe Telegram guvernatorul Aleksandr Gusev.
În regiunea Briansk, opt drone ucrainene au fost doborâte miercuri, potrivit guvernatorului Aleksandr Bogomaz.
Alte patru drone au fost doborâte în timpul dimineţii de miercuri în regiunea Kursk, a anunţat guvernatorul Roman Starovoit.
Şase drone au fost doborâte în regiunea Belgorod, unde linii electrice au fost avariate în mai multe localităţi, provocând întreruperi în furnizarea de curent electric, potrivit guvernatorului Viaceslav Gladkov.
De asemenea, o dronă a lovit o clădire a Serviciului Federal de Securitate (FSB) în această regiune, fără a provoca răniţi, însă clădirea a fost avariată, transmite Reuters, citând autorităţi locale.
Începând din vara anului trecut, armata ucraineană şi-a înmulţit atacurile împotriva Rusiei, lovind din ce în ce mai adânc în teritoriul inamic. Chiar dacă majoritatea aparatelor sunt doborâte, ţinte, în special energetice şi industriale, sunt lovite în mod regulat, scrie Agerpres.